Document ID: 32012R0493

KOMMISSIONENS FORORDNING (EU) Nr. 493/2012
af 11. juni 2012
om fastlæggelse i henhold til Europa-Parlamentets og Rådets direktiv 2006/66/EF af detailbestemmelser om beregning af effektiviteten af processer for genvinding af udtjente batterier og akkumulatorer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2006/66/EF af 6. september 2006 om batterier og akkumulatorer og udtjente batterier og akkumulatorer samt om ophævelse af direktiv 91/157/EØF (1), særlig artikel 12, stk. 6, litra a, og
ud fra følgende betragtninger:
(1)
Genvindingsprocesser for udtjente bly-syre-batterier, nikkel-cadmium-batterier eller andre batterier og akkumulatorer - enten som led i en procesfølge eller som enkeltstående processer - bør mindst nå op på de genvindingseffektivitetssatser, der er anført i direktiv 2006/66/EF, bilag III, del B.
(2)
Der bør fastsættes supplerende detailbestemmelser til direktiv 2006/66/EF, bilag III, del B, om, hvordan disse genvindingssatser beregnes.
(3)
Genvindingsprocessen bør defineres om en proces, der starter efter indsamling og eventuel sortering og/eller forberedelse til genvinding af de udtjente batterier og akkumulatorer, der modtages af et genvindingsanlæg, og slutter med frembringelsen af outputfraktioner, som uden yderligere behandling skal anvendes til deres oprindelige formål eller til andre formål, og som ikke længere er affald. Der bør stilles krav om, at genvindingssatserne nås i hver enkelt genvindingsproces, så der er en tilskyndelse til at forbedre eksisterende og udvikle nye genvindings- og behandlingsteknologier.
(4)
Det er nødvendigt at definere forberedelsen til genvinding som en forløberoperation inden genvindingen, således at det bliver muligt at skelne den fra genvindingsprocessen for udtjente batterier og akkumulatorer.
(5)
Genvindingssatserne for processer til genvinding af udtjente batterier og akkumulatorer bør beregnes i forhold til in- og outputfraktionernes kemiske sammensætning og under hensyntagen til den seneste tekniske og videnskabelige udvikling; de bør gøres offentligt tilgængelige.
(6)
Det er nødvendigt at fastsætte harmoniserede forskrifter for, hvilke oplysninger genvindingsvirksomheder skal indberette med henblik på overvågningen af, om kravene til genvindingssatser overholdes i hele Den Europæiske Union.
(7)
Virksomheder, der genvinder udtjente batterier og akkumulatorer, skal bruge mindst 18 måneder til at tilpasse deres teknologiske processer til de nye krav om beregning af genvindingssatser.
(8)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 39 i Europa-Parlamentets og Rådets direktiv 2008/98/EF (2) -
VEDTAGET DENNE FORORDNING:
Artikel 1
Anvendelsesområde
Denne forordning gælder for processer, der anvendes til genvinding af udtjente batterier og akkumulatorer fra den 1. januar 2014.
Artikel 2
Definitioner
I denne forordning gælder følgende definitioner:
1. »genvindingsproces«: Oparbejdning, som omhandlet i direktiv 2006/66/EF, artikel 3, nr. 8, af udtjente bly-syre-, nikkel-cadmium- og andre batterier og akkumulatorer, hvorved der frembringes outputfraktioner som defineret i nr. 5. Genvindingsprocessen omfatter ikke sortering og/eller forberedelse til genvinding/bortskaffelse, og den kan foregå på et eller flere anlæg.
2. »forberedelse til genvinding«: Behandling af udtjente batterier og/eller akkumulatorer forud for en genvindingsproces, herunder bl.a. oplagring, håndtering, demontering af batteripakker eller adskillelse af fraktioner, der ikke er en del af selve batteriet eller akkumulatoren.
3. »genvindingssats« for en genvindingsproces: Forholdet mellem massen af de outputfraktioner, genvindingsprocessen resulterer i, og massen af inputfraktionen fra udtjente batterier og akkumulatorer, udtrykt i procent.
4. »inputfraktion«: Massen indsamlede udtjente batterier og akkumulatorer, der indgår i genvindingsprocessen, jf. defineret i bilag I.
5. »outputfraktion«: Massen af de materialer, der fremkommer, når inputfraktionen har gennemgået genvindingsprocessen, jf. defineret i bilag I, men ikke yderligere behandling, og som ikke længere er affald, eller som vil blive anvendt til deres oprindelige formål eller til andre formål undtagen genvinding af energiindholdet.
Artikel 3
Beregning af genvindingssats
1. Genvindingssatsen for en proces til genvinding af udtjente bly-syre-, nikkel-cadmium- og andre batterier og akkumulatorer beregnes efter metoden i bilag I.
2. For enhver genvindingsproces beregnes satsen for genvundet blyindhold efter metoden i bilag II.
3. For enhver genvindingsproces beregnes satsen for genvundet cadmiumindhold efter metoden i bilag III.
4. Genvindingsvirksomhederne indberetter efter omstændighederne oplysninger som anført i bilag IV, V og VI; oplysningerne fremsendes årligt til medlemsstaternes kompetente myndigheder senest fire måneder efter udløbet af det pågældende kalenderår. Genvindingsvirksomhederne indsender deres første årsrapporter senest den 30. april 2015.
5. Der aflægges rapport om genvindingssatserne for hvert enkelt trin i genvindingsprocessen og for alle de dertil svarende outputfraktioner.
6. Når genvindingsprocessen foregår på mere end ét anlæg, påhviler det den første genvindingsvirksomhed at indberette alle de oplysninger, der kræves i henhold til stk. 4, til medlemsstatens kompetente myndigheder.
Artikel 4
Ikrafttræden
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. juni 2012.

Labels: 1
20